CELEX: 32022R0699
Language: el
Date: 2022-05-03 00:00:00
Title: Κατ’ εξουσιοδότηση κανονισμός (ΕΕ) 2022/699 της Επιτροπής της 3ης Μαΐου 2022 για την τροποποίηση του κανονισμού (ΕΕ) 2021/821 του Ευρωπαϊκού Κοινοβουλίου και του Συμβουλίου ώστε να καταργηθεί η Ρωσία ως προορισμός από το πεδίο εφαρμογής των ενωσιακών γενικών αδειών εξαγωγής

4.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 130/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/699 ΤΗΣ ΕΠΙΤΡΟΠΗΣ
         της 3ης Μαΐου 2022
         για την τροποποίηση του κανονισμού (ΕΕ) 2021/821 του Ευρωπαϊκού Κοινοβουλίου και του Συμβουλίου ώστε να καταργηθεί η Ρωσία ως προορισμός από το πεδίο εφαρμογής των ενωσιακών γενικών αδειών εξαγωγής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/821 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση ενωσιακού συστήματος ελέγχου των εξαγωγών, της μεσιτείας, της τεχνικής βοήθειας, της διαμετακόμισης και της μεταφοράς ειδών διπλής χρήσης (1), και ιδίως το άρθρο 17 παράγραφος 2,
         Εκτιμώντας τα ακόλουθα:
         
                     (1)
                  
                  
                     Λαμβάνοντας υπόψη την παράνομη επίθεση της Ρωσίας κατά της εδαφικής ακεραιότητας, της κυριαρχίας και της ανεξαρτησίας της Ουκρανίας και τις αντίστοιχες απειλές για τα ουσιώδη συμφέροντα ασφάλειας της Ένωσης, η Ένωση αποφάσισε να επιβάλει περαιτέρω περιορισμούς στις εξαγωγές αγαθών και τεχνολογίας διπλής χρήσης και στην παροχή συναφών υπηρεσιών. Ο κανονισμός (ΕΕ) 2022/328 του Συμβουλίου (2) επιβάλλει, μεταξύ άλλων, περιορισμούς στις εξαγωγές αγαθών και τεχνολογίας διπλής χρήσης και στην παροχή συναφών υπηρεσιών. Ο κανονισμός (ΕΕ) 2022/394 του Συμβουλίου (3) επιβάλλει περαιτέρω περιορισμούς στις εξαγωγές αγαθών και τεχνολογιών ναυσιπλοΐας. Ο κανονισμός (ΕΕ) 2022/428 του Συμβουλίου (4) επιβάλλει περιορισμούς στις εξαγωγές εξοπλισμού, τεχνολογίας και υπηρεσιών για την ενεργειακή βιομηχανία της Ρωσίας (εξαιρουμένης της πυρηνικής βιομηχανίας και του κατάντη τομέα των μεταφορών ενέργειας). Ο κανονισμός (ΕΕ) 2022/576 του Συμβουλίου (5) επιβάλλει πρόσθετους περιορισμούς στις εξαγωγές πλειάδας προηγμένων τεχνολογιών.
                  
               
                     (2)
                  
                  
                     Ο κανονισμός (ΕΕ) 2021/821 θεσπίζει οκτώ ενωσιακές γενικές άδειες εξαγωγής για εξαγωγές ορισμένων ειδών προς ορισμένους προορισμούς υπό ειδικές προϋποθέσεις και απαιτήσεις. Επί του παρόντος, τρεις ενωσιακές γενικές άδειες εξαγωγής μπορούν να χρησιμοποιηθούν για εξαγωγές προς τη Ρωσία: EU003 (επανεξαγωγή ειδών μετά την επισκευή ή την αντικατάστασή τους στην ΕΕ), EU004 (εξαγωγή ειδών για εμποροπανηγύρεις ή εκθέσεις), EU005 (εξαγωγές τηλεπικοινωνιακού εξοπλισμού).
                  
               
                     (3)
                  
                  
                     Λαμβανομένων υπόψη των ενεργειών της Ένωσης κατά της Ρωσίας, είναι σκόπιμο να καταργηθεί η Ρωσία από τους καταλόγους προορισμού των γενικών αδειών εξαγωγής της Ένωσης αριθ. EU003, EU004 και EU005, προκειμένου να αποτραπεί η πρόσβαση της Ρωσίας σε τεχνολογίες κρίσιμης σημασίας και είδη διπλής χρήσης.
                  
               
                     (4)
                  
                  
                     Κατά συνέπεια, ο κανονισμός (ΕΕ) 2021/821 θα πρέπει να τροποποιηθεί αναλόγως.
                  
               
                     (5)
                  
                  
                     Λόγω της άμεσης απειλής που συνιστά η σύγκρουση για την ευρωπαϊκή ειρήνη και ασφάλεια, υπάρχουν επιτακτικοί λόγοι επείγουσας ανάγκης για την κατάργηση της Ρωσίας από το πεδίο εφαρμογής των γενικών αδειών εξαγωγής EU003, EU004 και EU005. Για τον λόγο αυτό, θα πρέπει να εφαρμοστεί η διαδικασία επείγουσας ανάγκης που προβλέπεται στο άρθρο 19 παράγραφος 1 του κανονισμού (ΕΕ) 2021/821 και η παρούσα κατ’ εξουσιοδότηση πράξη θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΕ) 2021/821 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 206 της 11.6.2021, σ. 1.
         
            (2)  Κανονισμός (ΕΕ) 2022/328 του Συμβουλίου, της 25ης Φεβρουαρίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 49 της 25.2.2022, σ. 1).
         
            (3)  Κανονισμός (ΕΕ) 2022/394 του Συμβουλίου, της 9ης Μαρτίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 81 της 9.3.2022, σ. 1).
         
            (4)  Κανονισμός (ΕΕ) 2022/428 του Συμβουλίου, της 15ης Μαρτίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 87 I της 15.3.2022, σ. 13).
         
            (5)  Κανονισμός (ΕΕ) 2022/576 του Συμβουλίου, της 8ης Απριλίου 2022, για την τροποποίηση του κανονισμού (ΕΕ) αριθ. 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 111 της 8.4.2022, σ. 1).
      
      
         
            ΠΑΡΑΡΤΗΜΑ
            Το παράρτημα II τροποποιείται ως εξής:
            
                        1.
                     
                     
                        στο τμήμα Γ «ΕΞΑΓΩΓΗ ΜΕΤΑ ΤΗΝ ΕΠΙΣΚΕΥΗ/ΑΝΤΙΚΑΤΑΣΤΑΣΗ» μέρος 2 «Προορισμοί», η περίπτωση που αφορά τη Ρωσία διαγράφεται·
                     
                  
                        2.
                     
                     
                        στο τμήμα Δ «ΠΡΟΣΩΡΙΝΗ ΕΞΑΓΩΓΗ ΓΙΑ ΕΚΘΕΣΗ ΕΠΙΔΕΙΞΗΣ Ή ΕΜΠΟΡΙΚΗ ΕΚΘΕΣΗ» μέρος 2 «Προορισμοί», η περίπτωση που αφορά τη Ρωσία διαγράφεται·
                     
                  
                        3.
                     
                     
                        στο τμήμα Ε «ΤΗΛΕΠΙΚΟΙΝΩΝΙΕΣ» μέρος 2 «Προορισμοί», η περίπτωση που αφορά τη Ρωσία διαγράφεται.